ITALANOA 56
Saula—iMatai ni Tui Isireli
RAICI Samuela mada ni livia tiko na waiwai ina ulu ni turaga oqo. Oqo a dau caka ena gauna makawa me kilai kina ni sa digitaki e dua me tui. O Jiova sara ga a tukuna vei Samuela me livia ena ulu i Saula na waiwai. Oqo e waiwai digitaki, e boi vinaka.
E nanuma o Saula ni sega ni ganiti koya me tui. E kaya vei Samuela: ‘Au lewe ga ni dua na yavusa lailai e Isireli, o Penijamini. Na cava o kaya kina niu na tui?’ A vinakati Saula o Jiova baleta ni sega ni dau vakalevulevui koya. Oqori na vuna e digitaki koya kina me tui.
Ia e sega ni dravudravua se tamata lailai o Saula. E lako mai na vuvale vutuniyau. E tagane balavu qai rairai totoka. Na kena balavu e sivi ira kece na Isireli ena rauta ni 30 na sedimita. E kaukaua qai dau cici totolo. Era marau dina na lewenivanua ni digitaki Saula o Jiova me tui. Era kailavaka kece: ‘Me bula balavu na tui!’
Era kaukaua cake tiko ga mai na meca ni Isireli, ra qai dau vakatubuleqa. Ni oti ga nona buli o Saula me tui, era sa mai valuti Isireli sara na kai Amoni. E vakasoqoni ira vata e dua na mataivalu levu o Saula, ra qai qaqa vei ira na kai Amoni. E vakamarautaki ira gona na tamata ni mai tui o Saula.
E vica vata tale na yabaki nona liutaki ira tiko ena qaqa vei ira na meca o Saula. E tiko tale ga na luve i Saula tagane yaloqaqa o Jonacani. E dau veivuke vakalevu ena nodra valuti e levu na meca. Era meca levu ni Isireli na kai Filisitia. Dua na siga era lako mai e udolu vakaudolu mera vala kei Isireli.
E kaya o Samuela vei Saula me waraki koya me qai mai vakacabora na isoro vei Jiova. Ia ni bera tiko mai o Samuela, a taqaya o Saula de ra na tekivu vala mai na kai Filisitia. E lai vakacabora sara kina vakataki koya na isoro. Ni lesu mai o Samuela e kaya vei Saula ni sa rui talaidredre. ‘Ena digia tale e dua o Jiova me tui Isireli.’
E baci talaidredre tale o Saula. Sa qai kaya vua o Samuela: ‘E vinaka cake na vakarorogo vei Jiova mai na solia vua na sipi vinaka. Ni o sa sega ni vakarorogo vei Jiova, o na sega ni tui tale tiko e Isireli.’
E dua na lesoni vinaka eda vulica e ke. E vakaraitaka na bibi ni dau talairawarawa vei Jiova. E vakaraitaka tale ga ni rawa ni vuki na tamata vinaka me vakataki Saula me ca. Eda sega sara ga ni via cakava na ka oqori, se vakaevei?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn